แห่กลับบ้านสงกรานต์ “มิตรภาพ” รถแน่น “ด่านธัญบุรี 2” แถวยาว 3 กม.
ประชาชนทยอยเดินทางกลับบ้านช่วงวันหยุดเทศกาลสงกรานต์ ส่งผลให้ถนน “มิตรภาพ” รถแน่นเต็มทุกช่อง สามารถเคลื่อนตัวได้ช้าสลับหยุดนิ่ง ส่วน “ด่านธัญบุรี 2” แถวยาวสะสม 3 กม.
แห่กลับบ้านช่วงวันหยุดเทศกาลสงกรานต์ “มิตรภาพ” รถแน่นเต็มทุกช่อง เคลื่อนตัวได้ช้าสลับหยุดนิ่ง ส่วน “ด่านธัญบุรี 2” แถวยาวสะสม 3 กม.
10 เม.ย. 2565

ผู้สื่อข่าวรายงานว่า ตั้งแต่ช่วงวันที่ 9 เม.ย.2565 ประชาชนเริ่มทยอยออกเดินทางกลับภูมิลำเนาช่วงวันหยุดยาวเทศกาลสงกรานต์ ระหว่างวันที่ 13-15 เม.ย.2565 ส่งผลให้เส้นทางจราจรมีรถหนาแน่นเริ่มติดขัด
โดยวันนี้ (10 เม.ย.2565) เพจ FM91 Trafficpro ระบุว่า เมื่อเวลาประมาณ 10.20 น. ถนนมิตรภาพ ขาออก ช่วง ต.กลางดง อ.ปากช่อง จ.นครราชสีมา มีปริมาณรถหนาแน่นมาก เต็มทุกช่องจราจร เคลื่อนตัวตามกันได้ช้าๆ สลับหยุดนิ่ง

ส่วนเมื่อเวลาประมาณ 11.18 น. ถนนมิตรภาพ ขาออก รถหนาแน่นเป็นช่วงๆ พื้นที่ทับกวาง – มวกเหล็ก – ฟาร์มโชคชัย ส่วนขึ้นเขื่อนลำตะคอง ยังติดหนัก ท้ายแถวสะสมเข้ามาในพื้นที่หนองสาหร่าย

ขณะที่เพจ ตำรวจทางหลวง ระบุว่า เมื่อเวลาประมาณ 11:00 สภาพจราจรด่านธัญบุรี 2 มีปริมาณรถมาก ยังเคลื่อนตัวได้เรื่อยๆ มีแถวคอย 3 กม. สำหรับช่อง M-Flow การจราจรคล่องตัว
